Verdagte smokkel glo springstof in lykswaDie springstoftoestelle waarop beslag gelê is (Foto: Verskaf) ŉ 30-jarige verdagte is Sondagmiddag by die Beitbrug-grenspos tussen Zimbabwe en Suid-Afrika in hegtenis geneem nadat die polisie glo springstof ter waarde van derduisende rande in die verdagte se besit gevind het. Die verdagte het na bewering die springstof in ŉ lykswa uit die land probeer smokkel. Brig. Motlafela Mojapelo, woordvoerder van die polisie, sê die verdagtes het die middag by die grenspos aangekom in ŉ lykswa van ŉ begrafnisonderneming in Johannesburg met ŉ sleepwaentjie agterna. Die polisie het die lykswa en sleepwaentjie deursoek en 306 springstoftoestelle en vier knalkoorde ter waarde van R700 800 in die waentjie gevind. Die bestuurder van die lykswa is terstond in hegtenis geneem. Die verdagte, wat ŉ buitelandse burger is, sal na verwagting eersdaags in die Musina-landdroshof verskyn op ŉ klag van smokkel van springstowwe. Mojapelo sê dié voorval volg ŉ week nadat verdagtes by dieselfde grenspos vasgetrek is vir die smokkel van onwettige sigarette wat hulle in ŉ tenkwa probeer wegsteek het. Lt.genl. Nneke Ledwaba, provinsiale polisiekommissaris van Limpopo, het die lede van die polisie geloof vir hul waaksaamheid en toewyding om die smokkelaars die afgelope week by die Beitbrug-grenspos in hegtenis te neem.